ક્યારેક ગામડાના કોઈ એકલા બેઠેલા વૃદ્ધને જોજો કે એકલા એકલા ઘરમાં રમતાં બાળકને જોજો. શહેરોમાં છૂટાછેડાના કેસ વધી રહ્યા છે ત્યારે જો બાળકો હોય તો તેમની એકલતાનો વિચાર કરજો. મુંબઈમાં તો એવા કિસ્સા જોવા મળી રહ્યા છે કે છૂટાછેડા પછી પત્ની કોઈ બીજાને પરણે અને પતિ કોઈ બીજી સ્ત્રીને પરણી જાય. બાળકો ન અહીંના રહે ના ત્યાંના રહે. એક પેઈન્ટર નિખિલ છગનલાલને મળવાનું બન્યું હતું. ખૂબ પૈસાદાર માતાપિતાનું સંતાન. ત્રીસેક વરસ પહેલાં તેના માતાપિતાએ છૂટા થઈને બીજી વ્યક્તિઓ સાથે જોડાઈ ગયા. બાળક નિખિલને તેના દાદા અને નોકરો પાસે ઉછેરવા મૂકી ગયા. એ નિખિલ યુવાન થતાં એકલતાને કારણે ખોટી લતમાં પડ્યો. જો કે તે બહાર પણ આવ્યો અને પેઈન્ટર બન્યો. આજે બોલીવૂડ અને ટેલિવિઝન ઈન્ડસ્ટ્રીઝમાં કામ કરતા અનેક દંપતિ છૂટા થાય છે અને સિંગલ પેરેન્ટિગ કરે છે. એક જ સંતાન હોય તો ભાઈબહેનનો પ્રેમ શું કહેવાય તે ખબર નહોય. વિદેશમાં તો હવે લગ્ન સમારંભમાં ભાડૂતી સંબંધીઓ પણ મળી રહે છે. આપણે ત્યાં પણ આવું ચલણ છે. શુદ્ધ દેશી રોમાન્સ ફિલ્મમાં આ બાબત દર્શાવાઈ છે.